FSMART เชื่อผลงานQ2ยังโต ลุยแตกไลน์สินค้าใหม่4ด้าน เสริมทัพ-อัพเกรด“ตู้บุญเติม”
FSMART เชื่อผลงาน Q2/61 ยังโต ไม่หวั่นแบงก์งดค่าฟรี! พร้อมแตกไลน์สินค้าใหม่ 4 ด้าน เสริมทัพ-อัพเกรด “ตู้บุญเติม”
4 ก.ค. 2561

นายณรงค์ศักดิ์ เลิศทรัพย์ทวี กรรมการผู้จัดการและกรรมการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้ดำเนินธุรกิจให้บริการเติมเงินโทรศัพท์มือถือประเภทเติมเงินล่วงหน้า (Pre-paid) และบริการชำระเงินออนไลน์ ผ่านเครื่องรับชำระเงินอัตโนมัติ (ตู้เติมเงิน) ภายใต้เครื่องหมายการค้า “บุญเติม” เปิดเผยว่า ผลประกอบในช่วงไตรมาส 2/2561 ยังคงเติบโตจากไตรมาส 1/2561 ที่มีกำไรสุทธิ 145.01 ล้านบาท
ขณะที่ ช่วงไตรมาส 3 และไตรมาส 4 จะเห็นการเติบโตที่ดีขึ้นกว่าช่วงครึ่งปีแรก จากการขยายการลงทุนธุรกิจตู้กดเครื่องดื่มอัตโนมัติ ซึ่งเป็นการร่วมทุนระหว่าง 3 บริษัทด้วยกัน ประกอบด้วย FSMART , บริษัท ฟอร์ท คอร์ปอเรชั่น จำกัด (มหาชน) หรือ FORTH ซึ่งเป็นผู้ถือหุ้นใหญ่ของบริษัทฯ และบริษัท บุญรอดบริวเวอรี่ จำกัด ในเครือบุญรอด ซึ่งเป็นผู้ผลิตเครื่องดื่มรายใหญ่ของประเทศ ซึ่งปัจจุบันมีอยู่ทั้งหมดเพียง 2,000 ตู้ ซึ่งคาดว่าแผนขยายตู้กดเครื่องดื่มดังกล่าวจะสร้างรายได้เพิ่มเติมให้กับบริษัทฯ ในช่วงครึ่งปีหลัง
นอกจากนี้ บริษัทฯ อยู่ระหว่างศึกษาความเป็นไปได้ และเตรียมความพร้อมสำหรับการจำหน่ายซิมโทรศัพท์แบบเติมเงิน ผ่านตู้บุญเติม โดยจะเป็นการอัพเกรดระบบจำหน่ายซิมโทรศัพท์ที่สามารถยืนยันตัวตนด้วยบัตรประชาชนให้กับตู้บุญเติมที่มีอยู่แล้ว โดยคาดว่าจะเห็นความชัดเจนภายในไตรมาส 3/2561
อีกทั้ง ยังอยู่ระหว่างการศึกษาธุรกิจจำหน่ายประกันภัย โดยเป็นการร่วมมือกับสถาบันการเงินรายใหญ่ผ่านทางตู้บุญเติม และยังอยู่ระหว่างการศึกษาการให้บริการรับฝากเงิน และเปิดบัญชีเงินฝากผ่านตู้บุญเติม ซึ่งคาดว่าจะได้เห็นความชัดเจนในช่วงไตรมาส 3/2561 ถึงไตรมาส 4/2561
ด้าน ผลกระทบจากการยกเว้นค่าธรรมเนียมการโอนเงินผ่านช่องทาง Mobile banking ของกลุ่มธนาคาร และประเด็น Banking Agent ที่สร้างความกังวลว่าจะกระทบต่อรายได้ค่าธรรมเนียมของบริษัทฯ นั้น นายณรงค์ศักดิ์ เปิดเผยว่า ประเด็นดังกล่าวไม่ได้มีผลกระทบต่อผลการดำเนินงานของบริษัทแต่อย่างใด เนื่องจากกลุ่มลูกค้าเป้าหมายหลักของบริษัท และกลุ่มธนาคารแตกต่างกัน โดยลูกค้าของตู้บุญเติมจะเป็นระดับรากหญ้าที่มีรายได้ต่ำ ขณะที่ลูกค้าในกลุ่มธนาคารที่มีบัญชีเงินฝากกับทางธนาคารมีเพียง 12 ล้านบัญชีเท่านั้น